เกมเทกโอเวอร์ คิวคอม WIN-WIN
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ที่สุดแล้วข่าวลือในตลาดหุ้นก็เป็นจริงอีกหนึ่งรายการหลังจากช่วงสัปดาห์ที่ผ่านมามีกระแสข่าวแพร่สะพัดในห้องค้าหลักทรัพย์ว่า ทางบริษัท ปูนซิเมนต์ไทย (SCC) หรือปูนใหญ่ จะเข้าเทกโอเวอร์หรือครอบงำกิจการ บริษัท ควอลิตี้คอนสตรัคชั่นโปรดัคส์ หรือคิวคอน (QCON) จากบริษัท แลนด์แอนด์ เฮ้าส์ (LH) ซึ่งร่วมกับบริษัท เอเชี่ยนพร็อพเพอร์ตี้ ดีเวลลอปเม้นท์ (AP) และบริษัท ควอลิตี้เฮ้าส์ (QH) ถือหุ้นรวมทั้งสิ้นประมาณ 72% ของทุนชำระแล้ว
วันที่ 7 ก.พ. ที่ผ่านมา ทางบริษัท ปูนซิเมนต์ไทย แจ้งตลาดหลักทรัพย์ว่า บริษัท เอสซีจีผลิตภัณฑ์ก่อสร้าง ซึ่งบริษัทถือหุ้นอยู่ 100% ได้ตกลงซื้อหุ้น QCON จากกลุ่ม LH รวมทั้งหมด 204 ล้านหุ้น คิดเป็น 51% ของหุ้นทั้งหมด400 ล้านหุ้น ในราคาหุ้นละ 4 บาท เป็นเงินรวมทั้งสิ้น 816 ล้านบาท 
สำหรับราคาซื้อขายหุ้น QCON ครั้งนี้ สูงกว่าราคาตลาดประมาณ 26.58% โดยราคาปิดครั้งหลังสุด (27 ม.ค.) อยู่ที่ 3.16 บาท ก่อนที่จะหยุดพักการซื้อขายยาว (28 ม.ค.5 ก.พ.) เมื่อหุ้นกลับมาเปิดซื้อขายตามปกติวันที่ 8 ก.พ. ก็เป็นไปตามคาดราคาวิ่งทะยานขึ้นไปปิดที่ 3.88 บาท เพิ่มขึ้น 0.72 บาท หรือ 22.78% รวมถึง ราคาหุ้น LH, QH และ AP เพราะทั้งสามบริษัทได้รับกำไรจากการขายหุ้นคิดคร่าวๆ ประมาณ 298 ล้านบาท ซึ่งจะรับรู้ในงวดไตรมาสแรกปีนี้
ทั้งนี้ LH มีต้นทุนเฉลี่ย 2.11 บาท/หุ้น AP ต้นทุนแถว 2.25 บาท และ QH มีต้นทุนประมาณ 2.87 บาท 
นอกจากนี้ กลุ่มปูนฯ ยังมีหน้าที่จะต้องทำคำเสนอซื้อหุ้น (เทนเดอร์ออฟเฟอร์) จากผู้ถือหุ้นส่วนที่เหลือทั้งหมดตามกฎเกณฑ์ ซึ่งหากดีดลูกคิดดูแล้วยังมีหุ้นอีกจำนวน 111.38 ล้านหุ้นที่ถือโดยนักลงทุนทั่วไป ไม่นับรวมในส่วนที่ LH ยังเหลืออยู่ 84.62 ล้านหุ้น หรือ 21% ซึ่งลูก SCC จะต้องใช้เงินซื้อกิจการคราวนี้ รวมทั้งสิ้น 1,261.52 ล้านบาท
อย่างไรก็ตาม การตั้งโต๊ะรับซื้อหุ้น QCON ของกลุ่มปูนฯ อาจเป็นเพียงเหตุที่จะต้องทำตาม กฎกติกาเท่านั้น เพราะเชื่อว่าผู้ถือหุ้นหลายคน อาจไม่ตัดสินใจขายหุ้นให้ก็ได้ หากมองข้ามช็อตจะเห็นอนาคตและเห็นโอกาสการเติบโตของ QCON เมื่อก้าวเข้าไปอยู่ใต้ร่มเครือซิเมนต์ไทย 
กานต์ ตระกูลฮุน กรรมการผู้จัดการใหญ่ SCC ระบุว่า การลงทุนในครั้งนี้จะทำให้ SCC สามารถตอบสนองความต้องการที่หลากหลายของลูกค้าวัสดุก่อสร้างได้อย่างครบถ้วน ซึ่งจะช่วยเพิ่มความสามารถในการแข่งขันในภาพรวมของ SCC ในธุรกิจผลิตภัณฑ์ก่อสร้างได้ดียิ่งขึ้น 
ทั้งนี้ QCON ดำเนินธุรกิจผลิตและจำหน่ายคอนกรีตมวลเบาด้วยกำลังการผลิตรวมทั้งสิ้น 12 ล้านตารางเมตรต่อปี มีโรงงานผลิตตั้งอยู่ใน จ.พระนครศรีอยุธยาและระยอง รวมทั้งสิ้น 4 โรงงาน
แต่ดีลการซื้อกิจการครั้งนี้จะเสร็จสิ้นสมบูรณ์จะต้องอยู่ภายใต้ 3 เงื่อนไข เช่น ผู้ถือหุ้นใหญ่ 3 รายต้องโอนหุ้นทั้งหมด 51% พร้อมกัน ซึ่งบันทึกข้อตกลงซื้อขายอาจถูกยกเลิกได้หากเงื่อนไขข้างต้นไม่บรรลุผลภายในกำหนด 1 เดือน หรือ QCON มีมูลค่าหุ้นลดลงหรือมีการเปลี่ยนแปลงทางธุรกิจอย่างมีนัยสำคัญ
อดิศร ธนนันท์นราพูล กรรมการ LH กล่าวว่า ดีลการซื้อขายกิจการครั้งนี้น่าจะเป็นดีลที่ WINWIN หรือมีผลประโยชน์เชิงบวกร่วมกันทั้งผู้ซื้อและผู้ขายหุ้น แม้ว่าบริษัทจะขายหุ้นออกไปแล้วก็ยังคงเหลือถืออยู่ 21% แต่จะขายออกตอนเทนเดอร์ฯ หรือไม่ยังมีเวลาพิจารณา ซึ่งอาจจะไม่ขายก็ได้ มองทะลุอนาคต QCON 
ส่วนการตัดสินใจขายหุ้นครั้งนี้มองว่าน่าจะทำให้ QCON มีช่องทางการตลาดและสามารถเข้าถึงผู้ใช้ได้มากยิ่งขึ้น โดยผ่านซิเมนต์ไทยโฮมมาร์ทหรือเครือข่ายการขายวัสดุก่อสร้างของปูนฯ ทำให้อนาคตในการทำธุรกิจของQCON ดีขึ้นด้วย 
ส่วนความสัมพันธ์ทางธุรกิจระหว่างแลนด์ฯ และปูนฯ นั้นมีกันมานานแล้ว เพราะทางกลุ่มแลนด์ฯ ก็ซื้อผลิตภัณฑ์ก่อสร้างจากปูนฯ ซึ่งการขายหุ้นเป็นผลดีต่อ LH แต่ผลดีน่าจะเกิดกับกิจการที่เราตัดสินใจขายให้มากกว่า
เมื่อยักษ์ใหญ่วงการวัสดุก่อสร้างอย่างปูนใหญ่ จับมือกับยักษ์วงการพัฒนาอสังหาริมทรัพย์ อย่างแลนด์ฯ ผ่านการถือหุ้นร่วมในคิวคอนแล้ว น่าจะทำให้สถานการณ์การแข่งขันในสองธุรกิจร้อนแรงยิ่งขึ้น...